31993R0696
L 076/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 696/93 НА СЪВЕТА
от 15 март 1993 година
относно статистическите отчетни единици за наблюдението и анализа на производствената система в Общността
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100а от него,
като взе предвид предложението на Комисията (1),
в сътрудничество с Европейския парламент (2),
като взе предвид становището на Икономическия и социален комитет (3),
като има предвид, че функционирането на вътрешния пазар изисква статистически норми, приложими при идентификация на отчетните единици и събирането, предаването и публикуването на национална статистика и статистика на Общността, за да се изготви надеждна и сравнима информация, която да е налична за предприятията, финансовите институции, правителства и всички други участници във вътрешния пазар;
като има предвид, че на предприятията ще е необходима статистическа информация относно производствената система, за да оценяват своята конкурентноспособност, а също така ще бъде полезна за институциите на Общността за предпазване от нарушения на конкуренцията;
като има предвид, че в съответствие с принципа на субсидиарността, разработването на общи статистически норми, които позволяват изготвянето на хармонизирани данни, е процес, който може да се осъществи успешно само на ниво на Общността и като има предвид, че тези норми трябва да се прилагат във всяка държава-членка според пълномощията на органите и институциите, отговорни за събирането на официална статистика;
като има предвид, че само при положение, че държавите-членки използуват общи определения за статистическите отчетни единици, ще бъде възможно да се предоставя обобщена статистическа информация със сигурност, бързина, гъвкавост и степен на детайлност, необходими за управлението на вътрешния пазар;
като има предвид, че трябва да се изготвят правни разпоредби за държавите-членки, за да могат да изпълнят специфичните изисквания, да запазват или въвеждат други статистически отчетни единици в своите национални номенклатури за наблюдението и анализа на производствената система;
като има предвид, че изборът на статистическите отчетни единици, които да бъдат използувани в отделни справки или анализи, ще бъде определен в специфични текстове;
като има предвид, че използването на статистическата класификация на икономическите дейности в Европейските общности, наричана по-долу НДЕО Изм. 1, установена с Регламент (ЕИО) № 3037/90 (4) и прилагането на Европейската система за обобщени икономически отчети (ЕСО), изискват стандартни определения на статистическите отчетни единици за регистрирания, изследвания и представянето и анализа на статистиките;
като има предвид, че Комитетът, учреден с Регламент (ЕИО) № 3037/90, е компетентен за „разработване на указания за класифициране на статистическите отчетни единици в съответствие с НДЕО Изм. 1“, но единиците трябва да бъдат определени другаде;
като има предвид, че е жизнено важно, статистическите отчетни единици, класифицирани в съответствие с НДЕО Изм. 1 да бъдат определени по един и същ начин във всички държави-членки, за да се осигури сравнимост между съответните национални статистики и тези на Общността;
като има предвид, че е желателно да се ограничи броят на статистическите отчетни единици, използувани за производствената система;
като има предвид, че международната сравнимост на икономическата статистика изисква държавите-членки и институциите на Общността да използват статистически отчетни единици, които са пряко свързани с описанията, дадени във въведението на Международния стандарт за промишлена класификация на Обединените нации (ИСИК Изм. 3) и в Системата за национални отчетни документи на Обединените нации;
като има предвид, че производствената система се състои от всички икономически единици, участващи в производството и че всички икономически и финансови операции се осъществяват от тези единици;
като има предвид, че въвеждането на точното прилагане на тези единици изцяло в Общността изисква преходен период,
ПРИЕ НАСТОЯЩИЯ РЕГЛАМЕНТ:
Член 1
Списък на статистическите отчетни единици (наричани по-долу „статистически отчетни единици на производствената система“), както е установен в приложението към настоящия регламент, заедно с използваните критерии, определенията на единиците и обяснителните бележки се създава с настоящия член.
Член 2
Определенията на статистическите отчетни единици на производствената система се използват от държавите-членки и Комисията за идентифициране на единиците с оглед на събиране, предоставяне, публикуване и анализиране на статистическите данни относно производствената система, по-специално тези, свързани с НДЕО Изм. 1.
Член 3
За целите, предвидени в член 2, от 1 януари 1994 г. държавите-членки използват определенията, дадени в член 1 за статистика, свързана с дейности след тази дата.
Член 4
1. През време на преходния период, който започва от 1 януари 1994 година и завършва на 31 декември 1995 г., държава-членка може да използува за статистика, свързана с този период, статистически отчетни единици на производствената система, различни от тези, установени в член 1. В тези случаи статистическите данни, които трябва да бъдат изпратени на Комисията през време на преходния период, биват приспособени и предоставени за съгласуване, колкото е възможно по-близко до приложението.
2. Комисията може, при изключителни обстоятелства, по искане на държава-членка и при съответно привеждане на технически или практически причини, да удължи преходния период до 31 декември 1997 г., но не по-късно от тази дата.
Член 5
След края на преходния период, посочен в член 4, Комисията може съгласно процедурата, установена в член 6, да разреши на държава-членка да използува други статистически отчетни единици на производствената система.
Член 6
Мерките за изпълнението на този регламент, включително тези за адаптиране към икономическото и техническо развитие, отнасящи се по-специално до статистическите отчетни единици на производствената система, използваните критерии и определения, посочени в приложението се установяват в съответствие с процедурата, предвидена в член 7.
Член 7
1. Представителят на Комисията предоставя на Статистическия програмен комитет, учреден с Решение 89/382/ЕИО, Евратом (5) проект на мерките, които трябва да бъдат приети. Комитетът дава становището си като проект в рамките на определен срок, който председателят може да установи, съгласно спешността на въпроса. Становището трябва да бъде дадено с мнозинството, установено в член 148, параграф 2 от Договора, в случай на решения, които Съветът трябва да приеме по предложение на Комисията. Гласовете на представителите на държавите-членки в рамките на Комитета се претеглят по начина, установен в този член. Председателят няма право на глас.
2. Комисията приема мерки, които се прилагат незабавно. Все пак, ако тези мерки не са в съответствие със становището на Комитета, Комисията уведомява незабавно Съвета за това. В този случай, Комисията трябва да отложи прилагането на мерките, които е приела, за период от три месеца от датата на уведомлението.
3. Съветът, с квалифицирано мнозинство, може да вземе различно решение в рамките на определен срок, съгласно параграф 2.
Член 8
Статистическите отчетни единици на производствената система, предвидена в акт на Общността, уреждащ статистиката на Общността, трябва да бъдат приведени в съответствие с понятията и терминологията на този регламент.
Член 9
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 март 1993 година.